b'\n_START_ARTICLE_\nBorisas Pugo\n_START_SECTION_\nBiografija\n_START_PARAGRAPH_\nGim\xc4\x97 latvi\xc5\xb3 komunisto-pogrindininko, revoliucionieriaus, latvi\xc5\xb3 raudonojo \xc5\xa1aulio \xc5\xa1eimoje. Rusi\xc5\xa1kai kalb\xc4\x97jo geriau, nei latvi\xc5\xa1kai._NEWLINE_1960 m. baig\xc4\x97 Rygos politechnikos institut\xc4\x85, dirbo in\xc5\xbeinieriumi Rygos elektros ma\xc5\xa1in\xc5\xb3 gamykloje. 1961\xe2\x80\x931968 m. komjaunimo funkcionierius: gamyklos komjaunimo komiteto sekretorius, Rygos Proletar\xc5\xb3 rajono komiteto antrasis ir pirmasis sekretorius, VLKJS CK sektoriaus ved\xc4\x97jas. 1969\xe2\x80\x931970 m. Latvijos komjaunimo CK pirmasis sekretorius, 1970\xe2\x80\x931974 m. VLKJS CK sekretorius._NEWLINE_Nuo 1974 m. partinis funkcionierius: SSKP Rygos miesto komiteto skyriaus ved\xc4\x97jas, SSKP CK inspektorius. 1974\xe2\x80\x931975 m. Latvijos KP CK organizacinio-partinio darbo skyriaus ved\xc4\x97jas. 1975\xe2\x80\x931976 m. Rygos miesto komiteto pirmasis sekretorius._NEWLINE_1976 m. prad\xc4\x97jo dirbti KGB strukt\xc5\xabrose, nuo 1977 m. KGB padalinio Latvijoje pirmininko pirmasis pavaduotojas, nuo 1980 m. pirmininkas. Tur\xc4\x97jo generolo pulkininko karin\xc4\xaf laipsn\xc4\xaf. 1984\xe2\x80\x931988 m. Latvijos KP CK pirmasis sekretorius._NEWLINE_1988 m. pervestas \xc4\xaf Maskv\xc4\x85, dirbo SSKP CK partin\xc4\x97s kontrol\xc4\x97s komiteto pirmininku. Buvo septintuoju istorijoje latviu \xe2\x80\x93 Politinio biuro nariu. Buvo laikomas vienu artimiausiu Michailo Gorba\xc4\x8diovo bendra\xc5\xbeygi\xc5\xb3. 1990 m. gruod\xc5\xbeio 11 d. paskirtas SSRS Vidaus reikal\xc5\xb3 ministru. Rugpj\xc5\xab\xc4\x8dio pu\xc4\x8do metu \xe2\x80\x93 GK\xc4\x8cP narys. Pu\xc4\x8dui \xc5\xbelugus, nelaukdamas su\xc4\x97mimo savo namuose nu\xc5\xa1ov\xc4\x97 \xc5\xbemon\xc4\x85 ir nusi\xc5\xa1ov\xc4\x97 pats.'